**ג'ון מייקל קטקו** (באנגלית: **John Michael Katko**; נולד ב-9 בנובמבר 1962) הוא פוליטיקאי ותובע אמריקאי, שכיהן כחבר בית הנבחרים של ארצות הברית מטעם מחוז הקונגרס ה-24 של מדינת ניו יורק. קטקו, חבר המפלגה הרפובליקנית, היה טרם היבחרו אל הקונגרס עוזר תובע פדרלי אשר הוביל את אגף הפשע המאורגן בתביעה הפדרלית של ארצות הברית בסירקיוז. בתפקיד זה סייע להעמיד לדין את חברי כנופיות במסגרת חוק RICO. בראשית 2021 נמנה קטקו בין עשרת הרפובליקנים שהצביעו בעד הדחתו השנייה של דונלד טראמפ.

ביוגרפיה
--------

קטקו נולד בסירקיוז שבניו יורק ב-1962, ובשנת 1980 השלים את לימודיו התיכוניים בבית הספר התיכון "בישופ לודן". הוא ממוצא סלובקי מצד אביו. קטקו למד באוניברסיטת ניאגרה, שם קיבל ב-1984 תואר ראשון במדע המדינה, ואחר כך למד בבית הספר למשפטים של אוניברסיטת סירקיוז, ממנה קיבל תואר שני במשפטים בשנת 1988. את תחילת דרכו כמשפטן החל במשרד עורכי דין פרטי בוושינגטון הבירה.

זמן קצר אחר כך הפך לתובע משפטי בכיר באגף האכיפה של הרשות לניירות ערך של ארצות הברית. לאחר מכן העביר 20 שנה כעוזר תובע פדרלי במחלקת המשפטים של ארצות הברית. הוא שימש כתובע פלילי בכיר בגבול ארצות הברית–מקסיקו באל פאסו שבטקסס, ומאוחר יותר הוצב בסן חואן, בירת פוארטו ריקו. באפריל 2000 נגנב ממכוניתו של קטקו אקדח בבעלות מחלקת המשפטים; לאחר הגניבה, נעשה שימוש באקדח במהלך שוד בו נרצחו שני אנשים. לאחר שקטקו היה נתון לאיומים ברצח, הוא קיבל בחזרה אקדח נוסף. לאחר שעזב את מחלקת המשפטים, העתיק קטקו את מגוריו לעיר קמילוס (Camillus), ובמשך 15 שנה עבד בפרקליטות לפשעים פדרליים בסירקיוז עבור התביעה הפדרלית במחוז צפון ניו יורק. בתפקיד זה, הסביר מאוחר יותר, הוא הוביל העמדות לדין של כנופיות במסגרת חוק RICO.

בינואר 2013 פרש סופית ממחלקת המשפטים. לקראת בחיורת 2014 בארצות הברית, קטקו התמודד נגד דן מאפיי בבחירות לייצוג מחוז הקונגרס ה-24 של ניו יורק בבית הנבחרים של ארצות הברית. ב-4 בנובמבר 2014 הוכרז קטקו כזוכה בבחירות, וגבר על מאפיי בפער של כעשרים אחוזים. עבור מאפיי, היה זה ההפסד הגדול ביותר מבחינת אחוזים שספג בעל תפקיד בבחירות אמצע הכהונה באותה השנה. קטקו הושבע לתפקידו עם התכנסות הקונגרס ה-114 של ארצות הברית בראשית ינואר 2015. הוא נבחר מחדש בבחירות 2016, בבחירות 2018 ובבחירות 2020.

בשנת 2016 התקבלו בבית הנבחרים שמונה הצעות חוק שקיבלו את חסותו של קטקו, ואחת מהן אף נחתמה באורח רשמי כחוק. ב-2018 דורג קטקו במקום השביעי ברשימת חברי בית הנבחרים הדו-מפלגתיים ביותר במהלך הקונגרס ה-115 של ארצות הברית. לראיה, הוא הצביע לצד האג'נדה של נשיא ארצות הברית דונלד טראמפ ב-76.5% מהזמן. ב-18 בדצמבר 2019 הצביע נגד שני סעיפי ההדחה של הנשיא טראמפ.

ב-12 בינואר 2021 הפך קטקו לרפובליקני הראשון בבית הנבחרים שהצהיר כי יצביע בעד הדחתו של טראמפ בהליך הדחתו השני של הנשיא, שנפתח לאור אירועי ההסתערות על הקפיטול. בהצהרה, קטקו האשים את טראמפ ב"חימום האווירה" שהובילה להתקפה על הקפיטול, ובכך שלא הצליח "לגדוע אותה במהרה ובכוח". הוא האמין שאם טראמפ לא יישא באחריות להתנהגות זו, הדבר יהווה "איום ישיר על עתיד הדמוקרטיה שלנו". מוקדם יותר האשים קטקו את טראמפ בהתסערות ואמר כי טענותיו הכוזבות של הנשיא בדבר הונאת בחירות "הסיתו ועודדו את ההתקפה הלא חוקית והלא-פטריוטית הזו". בסופו של דבר הוא הצטרף לתשעה רפובליקנים אחרים שתמכו בהדחת הנשיא טראמפ. ב-4 בפברואר 2021 חבר קטקו לעשרה רפובליקנים אחרים שהצביעו ביחד עם הסיעה הדמוקרטית בבית הנבחרים לסילוקה של מרג'ורי טיילור גרין מוועדת החינוך והעבודה ומוועדת התקציב בעקבות אמירותיה האנטישמיות ומעוררות המחלוקת.

ב-14 בינואר 2022 הכריז קטקו על פרישתו מהחיים הפוליטיים ועל אי-כוונתו להתמודד לתקופת כהונה חמישית בבית הנבחרים האמריקאי. כהונתו תמה עם התפזרות הקונגרס ה-117 של ארצות הברית בראשית ינואר 2023.

קישורים חיצוניים
----------------

ויקישיתוף מדיה וקבצים בנושא **ג'ון קטקו** בוויקישיתוף
* אתר האינטרנט הרשמי של ג'ון קטקו בבית הנבחרים האמריקאי (באנגלית)
* ג'ון קטקו, ברשת החברתית פייסבוק

* ג'ון קטקו, ברשת החברתית טוויטר
* ג'ון קטקו באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
2. ↑  בארט ג'נסן, מורין גרופ, ניקולס וו, דייוויד ג'קסון, Live impeachment updates: Donald Trump impeached for ‘incitement’ of mob attack on US Capitol, באתר USA Today‏, 12 בינואר 2021 (באנגלית)
3. ↑  Rep. John Katko scores winning goal, named MVP in Congressional Hockey Challenge (video), באתר syracuse.com‏, 22 במרץ 2019 (באנגלית)
4. ↑  מישל בריידנבאק, Meet John Katko: Career gang prosecutor talks of taking on 'knuckleheads' in Congress, באתר syracuse.com‏, 22 במרץ 2019 (באנגלית)
5. ↑  מארק ויינר, Gun stolen from congressional candidate John Katko used in robbery where 2 were killed, באתר syracuse.com‏, 28 באוגוסט 2014 (באנגלית)
6. ↑  מארק ויינר, John Katko declared winner over Rep. Dan Maffei in race for Congress, באתר syracuse.com‏, 5 בנובמבר 2014 (באנגלית)
7. ↑  רוברט הרדינג, Rep. John Katko ranked as one of the most bipartisan members of Congress, באתר auburnpub.com‏, 26 באפריל 2018 (באנגלית)
8. ↑  Tracking Congress In The Age Of Trump, באתר FiveThirtyEight‏, 3 בינואר 2021 (באנגלית)
9. ↑  שון או'קיי וזכארי ב. וולף, How each member of the House voted on impeachment, באתר CNN‏, 18 בדצמבר 2019 (באנגלית)
10. ↑  מארק ויינר, Rep. John Katko becomes first House Republican to back Trump impeachment, באתר syracuse.com‏, 12 בינואר 2021 (באנגלית)
11. ↑  כריס בייקר, Rep. Katko faults Trump for inciting violence at U.S. Capitol, באתר syracuse.com‏, 7 בינואר 2021 (באנגלית)
12. ↑  דומניקו מונטנרו, These Are The 10 Republicans Who Voted To Impeach Trump, באתר NPR‏, 14 בינואר 2021 (באנגלית)
13. ↑  קלייר פוראן ואחרים, House votes to remove Marjorie Taylor Greene from committee assignments, באתר CNN‏, 5 בפברואר 2021 (באנגלית)
14. ↑  אלנה וייז, Republican Rep. John Katko, who voted for Trump's impeachment, is retiring, באתר NPR‏, 14 בינואר 2022 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* US Congress: K000386

 |